
			En slange i ansiktet

			Zoey

			Flaks for kusinen min at hun befant seg i en helt annen delstat, og at drap var ulovlig.

			«Inez», sa jeg med siste rest av tålmodighet. «Nå må du skru ned hysteriet åtte hakk. Jeg kan ikke hjelpe deg når du jamrer så jeg ikke skjønner hva du sier.»

			«Hvorfor høres det ut som om du befinner deg i en grotte?» spurte Inez og glemte et øyeblikk dramaet som hadde fått henne til å ringe meg i panikk, hva det nå var. «Helsike, Zoey! Er du fanget i en ekte grotte?»

			Jeg kunne ha himlet med øynene, men siden jeg lå på magen på leting etter noe under sengen, ville det ha vært bortkastede krefter. «Ja, Inez», sa jeg tørt. «Jeg er fanget i en grotte, men jeg er så selvoppofrende at jeg ikke ville belemre deg med denne livstruende situasjonen da du ringte.»

			«Herregud!» Min lettlurte kusines hyl gjennom høyttaleren fikk nesten ørene mine til å blø. «Greit, send meg koordinatene, så skal jeg varsle fjellredningstjenesten eller hvem det nå er som klatrer ned i grotter for å redde folk.»

			«For guds skyld, jeg er ikke på grottevandring. Jeg har krabbet under sengen for å lete etter en støvlett. Dropp fjellredningstjenesten – det er ikke så høye fjell i Pennsylvania.» Jeg fortsatte å saumfare den mørke avgrunnen under den enorme hotellsengen med lommelykten på mobilen.

			Så der var altså de lodne strømpene mine.

			«Er du helt sikker på at du ikke er fanget i en grotte og snart kommer til å bli spist av flaggermus?»

			«Helt sikker.» Aha! Der fikk jeg øye på den forsvunne Stuart Weitzman-støvletten; den lå fastkilt mellom det rustikke nattbordet og sengebeinet. Det kostet meg nakkestrekk og en kul i hodet å få den løs.

			«Bra. Tilbake til meg, da. Hvor skal jeg bo?»

			I familien Moody var vi dramatisk anlagt.

			«Jeg har et forslag», sa jeg mens jeg ålte meg ut fra under sengen. «Hvorfor blir du ikke bare boende i leiligheten min? Du vet, den toromsleiligheten i tredje etasje uten heis som jeg så sjenerøst fremleide til deg da jeg midlertidig valgte å satse på småbyidyllen. Har du gitt opp modell-slash-catering-karrieren allerede?»

			Inez hadde flyttet til Manhattan med en drøm om å starte et firma for toppløs catering. Men, som hun formulerte det, var det snakk om kunstnerisk toppløscatering. Det siste jeg hadde hørt, var at hun etter en uheldig episode med varm tomatsuppe nå kun serverte kalde småretter.

			Jeg slengte meg andpusten ned på madrassen mens jeg masserte den ømme nakken og betraktet katastrofen som utga seg for å være hotellrommet mitt. Hauger med rent og skittent tøy kjempet om gulvplassen. «Jobbgreiene» mine – det vil si laptopen og flere små papireksplosjoner – fløt utover sengen og okkuperte det mikroskopiske tomannsbordet under det store vinduet med utsikt mot innsjøen. Det lille klesskapet hadde vært gjennom en tekstilapokalypse, og dørene lot seg ikke lenger lukke.

			Å bo og jobbe på et hotellrom over lengre tid var ikke på langt nær så glamorøst som jeg hadde håpet. Og selv med den rause rabatten jeg hadde fått, var det fortsatt svinedyrt; det var jeg nylig blitt smertelig klar over.

			Jeg hadde havnet et par uker bakpå med den månedlige gjennomgangen av økonomien, bare for å innse at sparekontoen var bunnskrapt. Drastiske tiltak måtte til om jeg skulle overleve frem til agentprovisjonen av forskuddet til min eneste klient ble utbetalt ved utgivelsen av boken hennes … om syv uker.

			«Det er nettopp det, Zoey. Du har ingen leilighet lenger», jamret Inez mens jeg holdt beinet i været og tvang foten ned i støvletten.

			«Du har vel ikke tatt imot edibles fra bakeren i syvende og spilt bort leiligheten min i pokerlag med de andre i oppgangen? Jeg advarte deg. Madame Reneski jukser så det renner. Hun er utestengt fra fire kasinoer i Las Vegas.»

			«Hva? Nei! Jeg tapte Chanel-genseren din til henne, men ikke noe annet.»

			«Best for deg at det ikke er den røde Chanel-genseren min, ellers kverker jeg deg på neste familiesammenkomst.»

			«Zoey, kan du høre etter, er du snill? Jeg prøver å fortelle deg at leiligheten vår snart ikke er en leieleilighet lenger, men en selveierleilighet.»

			Jeg spratt opp i sittende stilling som et krøllete troll i eske. «Hva sa du?»

			«Gården skal seksjoneres og leilighetene selges som selveierleiligheter. De sa at du har tretti dager på deg til enten å kjøpe leiligheten eller å komme deg ut.»

			«Hvem var det som sa det, Inez?» spurte jeg.

			«Jeg vet ikke, Zoey. De som sendte ut alle varslene og snakket på beboermøtet for et par uker siden.»

			Jeg slo en hånd mot pannen. «Hvorfor har du ikke sagt fra om dette før?»

			«Jeg trodde jeg hadde gjort det. Har jeg ikke det?»

			Som en som har måttet finne seg i å bli kalt «virrete» det meste av livet, hadde jeg alltid syntes at stempelet «for dum til å være troverdig» som romancelitteraturen hadde fått, var i strengeste laget. Helt til nå.

			«Nei», kontret jeg. «Du fortalte meg det da den hårete fyren du møtte på pilates, tettet avløpet i dusjen min, og da du trodde du så vinneren av RuPaul’s Drag Race kjøpe pølser nede i kiosken.»

			«Å ja. Nei, dette var lenge før det. Kanskje det var en annen kusine jeg fortalte det til?»

			«Vet du hva, Inez? Jeg ringer deg tilbake.» Jeg la på før jeg rakk å gi etter for den påtrengende trangen til å fornærme henne.

			Irriterende nok varslet telefonen at det var to minutter til jeg skulle treffe Hazel.

			«Fader òg», mumlet jeg og grep en noenlunde ren blazer fra en av stolene ved vinduet mens jeg slo et nytt nummer.

			«Zoey! Så hyggelig å høre fra deg. Hva har den tåpelige kusinen din funnet på nå?» Mrs. Newville var en pensjonert Broadway-stjerne i åttiårene som nå var blitt matanmelder og bodde tvers over gangen for meg på Manhattan.

			«Hun fortalte meg ikke at gården skal seksjoneres.»

			Det ble stille i den andre enden. «Det var som pokker.»

			«Hvordan kan dette skje?» spurte jeg og stakk armen i blazerermet.

			«Gårdeieren ble tatt på fersken for noe pyramidesnusk med eiendom og havnet i kasjotten. Den nye eieren kom frem til at hun ikke ville styre med utleie, og valgte sameiemodellen. Du vet at du bare har tretti dager på deg, ikke sant?»

			«Tretti dager på å bestemme meg for om jeg vil kjøpe leiligheten min?» spurte jeg håpefullt mens jeg tok på min nest beste lipgloss. Jeg hadde rotet bort favoritten for en uke siden og glemt å bestille en ny. Noe jeg uansett ikke kom til å gjøre nå, på grunn av det nevnte økonomiske uføret.

			«Tretti dager til enten å signere kjøpekontrakt eller å komme deg til helvete ut», korrigerte Mrs. Newville.

			«Shit», sukket jeg. Det lød et muntert bank på døren. Jeg skrittet over gårsdagens middagsbrett og gikk for å åpne. Hazel, min beste venninne og eneste klient, sto der og så selvtilfreds, strålende og forelsket ut. Det lange, kastanjebrune håret var samlet i en høy hestehale, og den tykke luggen fremhevet brillene. Den rufsete hunden ved føttene hennes sendte meg det jeg oppfattet som et misbilligende blikk. Søtnos var en mellomstor svart-hvit ball med stri pels som tidligere i sommer hadde inngått i det storslåtte frieriet til Campbell Bishop, Hazels kommende ektemann.

			Hunden krafset på støvlettene mine som om de var et tyggebein av råhud. Jeg vinket inn de besøkende og prøvde å opprettholde en viss avstand mellom mine dyrebare støvletter og kjeften til Søtnos, som var full av bitte små sylskarpe tenner. Det var ikke det at jeg ikke likte dyr. Jeg foretrakk bare å beundre dem på respektfull avstand. Langt unna tenner, klør, pels og sikkel.

			«Jeg sender deg lenken», sa Mrs. Newville. «Du er herved advart, prisantydningen er ikke for sarte sjeler.»

			«Takk for advarselen. Blir du boende?» Jeg kunne ikke forestille meg oppgangen eller New York uten henne.

			Hun snøftet. «Til den prisen? Ikke faen. Jeg flytter til Portugal med den nye kjæresten. Men du, jeg må stikke. Skal på karaoke sammen med en finansdirektør og to nonner. Tuddelu, snuppa!»

			Jeg kunne ha levd til jeg ble to hundre år gammel og likevel aldri hatt et like interessant liv som hennes.

			«Ha det, da, Mrs. Newville», sa jeg mutt.

			Dette kunne ikke skje. Dette var ikke en del av det triumferende comebacket jeg hadde jobbet mot helt siden jeg hardt og brutalt fikk sparken i fjor. Dette var et gigantisk tilbakeslag.

			«Hvordan står det til med Broadways yndlingsdiva?» spurte Hazel og løsnet Søtnos fra båndet idet jeg la på.

			Den bedårende lille plageånden stupte umiddelbart ned i skittentøyet mitt med et ekstatisk stønn.

			«Flytter til Portugal. Som kanskje blir min neste destinasjon også, avhengig av levekostnadene der.» Jeg klikket på lenken fra Mrs. Newville, skrollet aggressivt på mobilen og ønsket intenst at jeg kunne skru tiden tilbake til en lykkeligere og mindre hjemløs tid i livet. Ikke engang da jeg var på høyden av karrieren som litterær agent med en stall av innbringende forfattere, ville jeg hatt råd til å kjøpe min egen leilighet. Med bare én klient og minkende oppsparte midler var løpet snart kjørt. «Helvete!»

			«Hva er det?» spurte Hazel mens hun ryddet unna bunken med post fra den ene stolen og satte seg.

			«Kusinen min …»

			«Hun med toppløscateringen, hippien som driver pensjonat, eller biokjemikeren som har satset på alpakkaoppdrett?» avbrøt hun.

			«Cateringkusinen med mer hår enn hjerne som fremleier leiligheten min, har nettopp informert meg om at gården skal seksjoneres, og at jeg har tretti dager på meg til å kjøpe leiligheten eller takke for meg.»

			Hazel gjorde sitt beste for ikke å se skadefro ut. Ikke at jeg lot meg lure.

			Jeg rettet en anklagende pekefinger mot henne. «Slutt med det der.»

			«Slutt med hva da?» spurte hun mens de brune øynene ble store av påtatt uskyld.

			«Slutt å gosse deg.»

			«Jeg gosser meg ikke. Søtnos, synes du jeg gosser meg?»

			Hunden så opp fra sokken han var i ferd med å maltraktere, og la hodet ettertenksomt på skakke.

			«Jeg har flere alternativer», insisterte jeg.

			«Selvfølgelig har du det.»

			«Jeg kan kjøpe leiligheten.» Hvis jeg ranet noen banker eller oppdaget at jeg var oppført som enearving etter en avdød velstående slektning jeg ikke visste eksisterte. Men det ville trolig ta mer enn tretti dager. «Eller jeg kan finne meg en ny leilighet i byen. Kanskje flytte til The Village. Eller New Jersey. Eller kanskje finne meg et … bofellesskap.» Jeg gratulerte meg selv med at jeg ikke satte ordene i halsen.

			«Klart det», sa hun mens hun organiserte de rotete papirene mine i bunker.

			«Ingen grunn til å bli sittende. Jeg er klar til å gå», sa jeg.

			«Er du sikker på det?» spurte Hazel uskyldig mens hun bladde gjennom resultatene av researchen min som lå på bordet, og holdt opp en utskrift. Det irriterte, værbitte ansiktet til forfatteren Earl Wiggens, min hvite hval, stirret tilbake på meg. Han var en større kødd enn Moby Dick, men hvis jeg kunne få ham i stallen, ville mine økonomiske bekymringer forvandles til jubelbrus.

			Jeg snappet arket ut av hånden hennes og stappet det ned i den overdimensjonerte vesken min. «Helt sikker. Trenger jeg kåpe?»

			Den tidlige våren i det østlige Pennsylvania var i beste fall lunefull, og i begynnelsen av april var det umulig å anslå temperatur og vindstyrke ved å kikke ut av vinduet.

			Hazel ble sittende og se megetsigende på vesken min. «Earl Wiggens er en kvinnefiendtlig drittsekk av den gamle skolen. På et cocktailparty en gang sa han til meg at kjærlighetsromaner er ‘urealistisk møl’ fordi kvinner ikke kan få flere orgasmer. Han har aldri hatt en kvinnelig agent fordi han mener de er genetisk underlegne. Du trenger kåpe. Og du kunne jo flyttet hit.»

			Jeg så stygt på henne.

			I det øyeblikket Hazel offisielt hadde forlovet seg med den gretne entreprenøren Cam, hadde hun satt alt inn på å overbevise meg om at Story Lake var det perfekte stedet å gjenreise mitt litterære agentimperium.

			«Haze, jeg er glad for at du har fått sansen for livet i en småby der alle kjenner alle. Fint for deg, bla-bla-bla. Men jeg kan ikke kapre bestselgende drittsekker fra New York Times-listen foran nesen på narsissistiske fjols som eksmannen din og resten av mine tidligere kolleger hvis jeg bor flere timer unna i en filleby som stemte frem slagordet Story Lake, null fake. Agenter må bo der det skjer i bokbransjen.»

			«Vær så snill», fnøs hun. «I disse tider kan nittifem prosent av jobben din gjøres hjemmefra. De færreste agenter har ikke engang et kontor å pendle til lenger. Tenk på hvor mye penger du ville spart på å bo her i bare ett år.» Hun reiste seg og la hendene på skuldrene mine. «Tenk på all den skapplassen du kan få her.»

			Det var dette som var problemet med bestevenninner. De visste nøyaktig hvilke knapper de skulle trykke på. Som den stolte, dedikerte kleshora jeg var, innebar de fleste av mine fantasier romslige klesskap. En av de ytterst få tingene New York ikke kunne tilby i min prisklasse.

			«Jeg skal vurdere alle alternativer», lovte jeg.

			Ja, en forlengelse av oppholdet i Story Lake var et alternativ. Men det føltes som å akseptere et nederlag. Jeg var ikke skapt for småbylivet. Jeg var en travel, vellykket Manhattan-beboer … eller det hadde jeg i hvert fall vært. Og jeg skulle klore meg tilbake om nødvendig. Jeg måtte bare overleve de neste månedene, sende boken til Hazel ut i stratosfæren og få den moderat motbydelige Earl Wiggens på plass i stallen. Lett som en plett.

			«Please, kan vi gå nå?» spurte jeg. «Du har bestilte bøker som skal signeres, og vi må legge en strategi for detaljene rundt forhåndssalget.»

			«Seff. Men du er klar over at du ikke har bukser på deg, ikke sant?»

			«Shit!»

________

			Etter at jeg hadde ordnet opp i bukseproblemet med en søt, skreddersydd shorts over en mønstret strømpebukse og hadde lirket yndlings-BH-en min ut av kjeften på Søtnos, beveget vi oss mot heisen. Story Lake Lodge lå ved den rolige østsiden av innsjøen, der det vokste trær langs bredden. Det var en rustikk treetasjes bygning, med svart bordkledning og grønt metalltak. To fløyer strakte seg ut på hver side mot den steinete strandlinjen.

			Da jeg først installerte meg her, hadde jeg vært hotellets eneste gjest i ukevis. Men takket være publikums interesse for Hazels lykkelig alle sine dager i det virkelige liv opplevde både hotellet og byen et oppsving i antall bokelskende besøkende. Det var til og med en håndfull lesere som av uforståelige årsaker hadde bestemt seg for å gjøre Story Lake til sitt nye permanente hjem.

			Vi gikk ut av heisen og rett inn i kaoset i den solfylte lobbyen.

			«Oi», sa jeg og dukket unna enden på en rull med glitrende tyll som innehaver og kjøkkensjef Hana kom bærende med over den tatoverte skulderen sin.

			«Beklager, Zo. Bryllupsforberedelser!» ropte hun mens hun skyndte seg forbi på lange bein.

			To kraftige karer kom småløpende etter henne med hver sin trillevogn der det sto flere brett med klirrende glass.

			Billie, Hanas kone og forretningspartner, vinket til oss med albuen fra resepsjonen, der hun klemte en telefon under hvert øre og med aggressiv nikking dirigerte et bud mot baren i lobbyen.

			Jeg vinket tilbake og ramlet nesten på rumpa da en kvinne med blussende kinn og manisk lykke i blikket skar inn foran meg. Hun var iført en oversize genser med teksten BRUD #2.

			«Herregud», utbrøt hun med stjerner i øynene. «Er det virkelig deg? Altså, jeg visste jo at du bodde her. Det var derfor vi – jeg og min kommende kone, jippi! – bestemte oss for å gifte oss her. Vi kom opp fra Maryland til vinterfestivalen og det store bingomesterskapet mest for å stalke deg, egentlig, og endte opp med å forelske oss i byen, så vi har booket hotellet til bryllupet vårt nå i helgen. Du må komme! Vi elsker deg!»

			Brud #2 sa alt dette over hodet på meg til min betydelig høyere og mer berømte bestevenninne og uten å trekke pusten en eneste gang.

			Jeg gjorde en kjapp agentvurdering for å forsikre meg om at den sprudlende bruden ikke utgjorde noen fysisk trussel mot Hazel, før jeg motvillig grep hundebåndet og trakk meg litt tilbake.

			«Skal dere gifte dere her? Jeg også! Gratulerer så mye», hvinte Hazel.

			«Herregud, skal jeg virkelig gifte meg på samme hotell som Hazel Hart?»

			Oktavskiftet fikk Søtnos til å pistre så det gjorde fysisk vondt. Jeg forbarmet meg over ham og gikk ut i det solfylte, men kjølige vårværet.

			Hunden snuste og snøftet seg bortover fortauet som om han hadde noe svært viktig fore. «Å nei. Vær så snill, ingen bæsjing. Ingen bæsjing», messet jeg til gudene for dyrs avføring helt til Hazel kom etter oss et minutt senere. «Snakk om begeistret brud», sa jeg og kastet båndet takknemlig tilbake til henne.

			«Herlig, ikke sant? Men jeg må advare deg. Jeg kommer til å være helt uutholdelig frem mot mitt eget bryllup», sa hun drømmende.

			Søtnos tok en liten runde på gresset og satte seg.

			Ha. Takk, bæsjeguder! I det minste én ting som gikk min vei i dag. «Tviler ikke. Jeg ville blitt skuffet om du ikke ble det. Hvordan forholder Cam seg til bryllupsforberedelsene?»

			Hun dro ut en hundepose fra den stilige dispenseren som var klipset til båndet. «Han har overraskende sterke meninger om maten, blomstene og invitasjonene.»

			«Hva sier han om kjolen?»

			Hazel sto der og plukket opp dritt, men smilte skjelmsk likevel. Merkelig hva kjærlighet gjorde med folk. «Han sa at den må være lett å få av.»

			Jeg sukket. «Hvis jeg ikke var så glad i deg, hadde jeg sikkert hatet deg.»

			«Ser den», sa hun suverent.

			«Hvordan går det med skrivingen?»

			Hun krympet seg. «Jeg holder fortsatt på med å bli kjent med karakterene.»

			Det var kodespråk for at hun nettshoppet mer enn hun faktisk skrev.

			«Du vet at det eneste som er bedre for et comeback enn én bestselger, er …»

			«Jeg vet det, jeg vet det. To bestselgere.»

			«Hvor er det du står fast?»

			«Jeg vet ikke. Det er vel bare det at jeg ikke vet hvem de er ennå. Og det betyr at jeg ikke vet hvorfor de ikke kan være sammen.»

			«Si til Cam at han må trappe opp inspirasjonen», foreslo jeg.

			«Å, det har han gjort. I morges. På kjøkkenet», sa Hazel med det ekle, selvtilfredse smilet til en kvinne som hadde fått orgasme på kjøkkenbenken.

			«Kjærlighet er så lite hygienisk.»

			Vi bestemte oss for å rusle bort til bokhandelen. Det ga Søtnos en sjanse til å tisse på hvert eneste tre vi passerte. Og det ga meg en sjanse til å slippe å brekke alle neglene ved å klamre meg til dørhåndtaket mens Hazel kjørte den knappe kilometeren i den brukte Suburbanen Cam hadde kjøpt til henne. Kjøringen hennes var blitt en anelse bedre. SUV-en var så stor at hun var trygg bak rattet, men det samme kunne ikke sies om byens fortauskanter og naboenes søppeldunker.

			Sola skinte fra en skyfri blå himmel og glitret i de siste rester av snø langs Lake Drive. Påskeliljer og krokus stakk hodet opp og lovte snarlig skjønnhet og varme. Nye begynnelser. En frisk start.

			Jepp. Alle kunne glede seg over et nytt kapittel. Mitt var bare en anelse mindre triumferende enn andres. Tapet av leiligheten var den siste metaforiske sitronspruten i øyet i en nedadgående spiral av fiaskoer.

			«Så gjett hvem som satt på kjøkkenbordet i morges og spiste kattemat da Cam og jeg sto opp?» sa Hazel og justerte hundebåndet hun hadde klipset i beltet, siden hun nå var blitt typen som hadde hundebånd som kunne klipses fast i beltet.

			«Jeg tipper DeWalt.» DeWalt var den småfeite oransje katten som holdt Hazel med selskap på skrivebordet mens hun skrev. Og med «holdt henne med selskap» mente jeg at han spredte den fyldige kroppen over tastaturet og la inn meningsløse bokstaver i manuskriptet.

			 «DeWalt og Bertha», erklærte hun mens Søtnos travet inn i skogen på jakt etter den perfekte pinnen å ta med inn til byen.

			Hazel hadde i et panisk øyeblikk kjøpt det rosa monstrumet av et hus på en lite presis nettauksjon, bare for å oppdage at det var i elendig forfatning … og hjemmet til en stor, halvtam vaskebjørn. Etter mitt syn var Bertha en blanding av Liam Neeson og en omvendt Houdini. Hun hadde helt særegne ferdigheter som gjorde at hun klarte å komme seg inn i huset igjen uansett hvor mange vaskebjørnsikringstiltak Cam iverksatte.

			«Dette kommer til å sende Cam rett ned i kaninhullet igjen, ikke sant?» ertet jeg.

			«Du mener vel vaskebjørnhullet. Og han var allerede på telefonen med brødrene sine for å diskutere overvåkingstaktikker.»

			«Det høres ut som inspirasjon til bok to.»

			«Uff. Vi får se. Det er krevende å skrive, men jeg har ikke særlig lyst til å skaffe meg en ordentlig jobb.»

			«Du skrev en hel bok med Cam og deg selv som inspirasjon. Kanskje du bare trenger å finne et nytt par som kan inspirere deg?» foreslo jeg.

			«Ingen dum idé. Ikke rart jeg vil ha deg her.»

			Søtnos spratt ut av skogen med en middels stor pinne mellom tennene og dasket meg stolt over leggene med den.

			«Ååå, flink bisk!» kurret Hazel.

			«Au. Ja, kjempeflink. Dette kommer ikke til å hindre gå-evnen vår i det hele tatt», sa jeg og klappet ham motvillig på hodet. Han logret frydefullt uten å slippe pinnen.

			Vi fortsatte i retning sentrum. Da vi nærmet oss, pekte Hazel mot den anonyme postkassen med et skilt i tre der det sto BISHOP. «Levi gjør fremskritt med manuset sitt. Han tar det skikkelig seriøst. Han har bare latt meg lese noen få kapitler, men de er bra. Hvis du er interessert, kan jeg skaffe deg en kopi av førsteutkastet når det er klart.»

			«Hvis jeg ikke har fått Earl Wiggens på kroken når Levi er ferdig, skal jeg ta en titt», lovte jeg.

			Hazel rynket på nesen. «Alvorlig talt, hva vil du med en sånn mannssjåvinistisk gubbe som har gått ut på dato?»

			«Hver eneste av de femten siste bøkene til den bestselgende gubben har ligget på hardbacklisten til New York Times», påpekte jeg. «Dessuten, når vi har fått din bok øverst på listene og jeg har snappet enda en bestselger fra det gamle byrået mitt, har jeg offisielt vunnet her i livet.»

			«Hevntørstige Zoey er en av favoritt-Zoeyene mine. Men du vet hva jeg ville sagt hvis du var min heltinne.»

			«Jeg er ingens heltinne», insisterte jeg.

			Hazel la hånden på hjertet. «Jeg ville vært den vakre og talentfulle bestevenninnen som understreket overfor den vakre og talentfulle heltinnen at hevn ikke er det mest givende målet her i livet.»

			«Å, sier du det? Hva er det da?»

			«Kjærlighet», sa hun dramatisk.

			«Jammen flaks at dette er virkeligheten og ikke en av bøkene dine, så jeg ikke trenger å høre på deg.»

			Akkurat da falt en skygge over oss. De store øynene til Søtnos ble enda større; så slapp han pinnen og ga seg til å gjø som besatt mot det som lurte over oss.

			«Men i helvete, Gåse», sa Hazel og stirret opp på hvithode­havørnen som hadde landet på en naken grein rett over hodet vårt. Jeg hadde fortsatt ikke vennet meg til at denne byen tilfeldigvis hadde sin egen ørn. I New York hadde vi bare duer. Denne fuglen var enorm og kanskje en anelse majestetisk. Den var også en pest og en plage. Hvis man kunne ha et dyr som sin nemesis, så var Gåse min. Han hadde ønsket oss velkommen til Story Lake ved å treffe Hazel i hodet og dumpe en diger død fisk i fanget på meg. Jeg hadde fortsatt arr på sjelen.

			«Ikke drit oss ned», beordret jeg med min mest autoritære stemme.

			«Ikke spis opp hunden min», sa Hazel.

			«Nei, ikke gjør det heller», skyndte jeg meg å tilføye.

			«Har han noe i klørne?» spurte Hazel og la hodet på skakke.

			Søtnos tok en pause i bjeffingen og etterlignet hodebevegelsen hennes.

			Jeg kikket opp. Det var definitivt noe som beveget seg mot den knudrete, grå barken på eiketreet. Noe langt og tynt.

			Kors på halsen og ti kniver i hjertet: Den fuglen så meg rett i øynene idet den bredte ut de massive vingene sine.

			«Er det en …?» Hazel var for skrekkslagen til å fullføre spørsmålet.

			«Det der gjør du ikke, Gåse», advarte jeg hest.

			Men det var for sent. Fuglen åpnet klørne og sendte byttet i fritt fall mot meg.

			Ormen – en vaskeekte, levende slange – traff meg i pannen og gled nedover skulderen min.

			«Hva i huleste? Din fjærkledde kødd!» skrek jeg. Overlevelsesinstinktet slo inn, og jeg spurtet bortover veien mens jeg fektet vilt rundt meg. «Få den vekk! Få den vekk!»

			Jeg løp i panisk sikksakk over asfalten i et forsøk på å legge størst mulig avstand mellom meg og den jævla ørnen og den fordømte slangen hans. Men frykten og adrenalinet hadde gitt meg tunnelsyn. Da Hazel ropte navnet mitt, var jeg allerede blendet av sollyset som ga gjenskinn i glass og metall.

			Pupper mot pickup

			Det var en vårdag av det slaget som gjorde det verdt å lide seg gjennom en lang, grå Pennsylvania-vinter.

			Bilvinduene var rullet ned, kaffen var varm, og aprilsola glimtet mellom nakne trær mens jeg kjørte nordover på Lake Drive. For første gang på lenge følte jeg at jeg var tilbake på sporet, og målene jeg hadde måttet oppgi for noen år siden, virket plutselig oppnåelige igjen. Og jeg var klar for å sikte mot dem.

			«Vi ses på kontoret mitt klokka tre, Mrs. Babcock», lovte jeg klienten min over høyttaleranlegget.

			Jeg var midt i en av yndlingsdagene mine: en travel en. En hel formiddag sammen med brødrene mine på ulike byggeprosjekter ville gli rett over i en ettermiddag der det ene møtet avløste det andre på advokatkontoret mitt.

			«Jeg tar med meg de berømte bananmuffinsene mine og barnebarnet. Hun som er heterofil og singel, ikke hun som er lesbisk og gift», presiserte hun.

			Siden befolkningen i Story Lake hadde fått et oppsving i aldersgruppa over sekstifem etter åpningen av de nye seniorboligene, hadde jeg hatt en rekke klienter som forsøkte å spleise meg med single slektninger. Det spilte ingen rolle om jeg svingte en hammer eller satte opp et testamente, for pensjonistgjengen var jeg tydeligvis en ettertraktet ungkar.

			Jeg hadde ingenting imot det siden datingappene jeg nylig hadde registrert meg på, ikke akkurat hadde levert det jeg var ute etter. Var det virkelig så vanskelig å møte en som var klar for noe seriøst? Broren min Cam – et av de gretneste menneskene i universet – hadde klart det bare ved å kjøre rundt i byen. Jeg var hundre prosent mer sjarmerende og i bedre humør mesteparten av tiden. Det burde ha vært enda enklere for meg.

			«Det gleder jeg meg til», sa jeg før jeg la på og kikket bort på passasjeren min.

			Hun satt med hodet ut av vinduet og var travelt opptatt med å sikle nedover utsiden av bilen.

			Nana var en golden retriever med høye krav og lav IQ, som moren min hadde reddet fra en valpefabrikk. Navnet var en forkortelse for Banana Stand; niesen min og nevøene mine hadde binget Arrested Development like før vi fikk henne. Muttern hadde lansert Nana som en «midlertidig fosterhund» da hun dumpet bikkja hos meg for noen måneder siden. Men ingen hadde gått inn for å få henne bortadoptert, og Nana og jeg var blitt vant til hverandre.

			Så nå var jeg blitt hundeeier.

			«Tekstmelding fra Cammy», meldte tekst-til-tale-funksjonen i bilen med monoton stemme. «‘Hør her, din suseladd. Bare drit i å komme hvis du har glemt byggskummet.’ Vil du svare på meldingen?»

			«Ja. ‘Jeg skal fylle igjen kjeften din med byggskum, din rasstapp’», sa jeg.

			«Tekstmelding fra Livvy», forkynte bilen. «‘Ta med en sandwich til meg, Gigi. Jeg skal spise den mens du blir kvalt, din kødd.’»

			Brødrene mine var noen rasshøl. Sjarmerende, til tider underholdende rasshøl. Jeg lurte ofte på hvordan foreldrene våre hadde klart å la være å ta livet av oss i løpet av tenårene.

			Nana kikket henrykt på meg, som om hun hadde den beste dagen i hele sitt liv. Jeg rusket henne bak de rødgylne ørene og rettet oppmerksomheten mot veien igjen, der et annet rødgyllent glimt fanget blikket mitt.

			«Helvete!»

			Jeg vrengte rattet mot høyre mens jeg holdt Nana tilbake mot seteryggen. Pickupen bråstoppet halvveis nede i grøfta, brøkdelen av et sekund før jeg hørte snarere enn merket et svakt dunk.

			Jeg løsnet sikkerhetsbeltet og hoppet ut fra førersetet. Hjertet mitt sluttet å gjøre jobben sin da jeg fikk øye på henne.

			«Zoey!»

			Bak meg klynket Nana inne i bilen.

			Dama jeg hadde brukt de siste månedene på å prøve å glemme, lå midt i veien etter å ha løpt rett inn i og blitt slengt tilbake fra støtfangeren min. Krøllene lå rundt henne som en flammende glorie, og de mosegrønne øynene var lukket.

			Herregud. Jeg hadde tatt blikket fra veien et mikrosekund. Hun hadde dukket opp fra løse luften, og nå lå hun der urørlig. Jeg knelte ved siden av henne og tok tak rundt håndleddet hennes for å sjekke pulsen. «Zoey!» ropte jeg igjen mens frykten la seg som is i hele kroppen.

			Brystkassa hennes hevet seg da hun pustet dypt inn og stønnet. Hjertet mitt startet opp igjen.

			Hun sukket høyt. «Jeg traff den dumme bilen din.»

			Faen i helvete.

			«Ja, det gjorde du», sa jeg bryskt mens jeg lot hendene gli over lemmene hennes for å sjekke etter skader. «Hva faen, Zo? Du kunne ha blitt drept. Hvorfor i helsike løp du ut midt i veien?»

			Nettopp dette var årsaken til at jeg hadde overbevist meg selv om å ignorere enhver tiltrekning helt siden hun kom til byen. Dama var en vandrende katastrofe som ikke klarte å ta noe på alvor. Hun var impulsiv og uvøren, altfor oppsatt på å ha det gøy til å bry seg om ting som sikkerhet og ansvar.

			«Topp. Kjeft er nøyaktig det jeg trenger akkurat nå», klaget hun.

			Hjertet mitt prøvde fremdeles å banke seg ut av brystkassa mens hjernen raste gjennom alle måtene dette kunne ha endt i katastrofe på. Mens Zoey lå der og var spydig.

			«Hold kjeft og si om du kan bevege deg», kommanderte jeg.

			Hun hadde et skrubbsår på underarmen og var skitten over hele seg, men ellers så ingenting ut til å blø eller være brukket.

			Hun gløttet på øynene. De sprutet grønn ild mot meg. Uansett hvor iherdig jeg prøvde ikke å legge merke til dem, hadde hun de vakreste øynene jeg noensinne hadde sett. «Får du bestemt deg, din smarting, skal jeg holde kjeft eller si om jeg kan bevege meg?»

			Jeg bøyde meg over henne og tok et fast grep om haken hennes for å sjekke pupillene. Panikken sank noen hakk til, men adrenalinet var fortsatt i systemet. «Kjeften din ser i alle fall ut til å virke.»

			«Hvis jeg ikke hadde fått slått pusten ut av meg, skulle jeg vist deg hvor godt den virker … og ikke på den sexy måten», skyndte hun seg å presisere.

			«Flaks for meg.»

			Hornet i bilen min ga fra seg et langt, aggressivt tut, og begge skvatt.

			Jeg snudde meg, og der satt Nana i førersetet med forlabbene på rattet. Det var et triks hun hadde lært seg på parkeringsplassen ved Wawa. Hver gang hun syntes jeg hadde vært inne for lenge, tutet hun som en fullbefaren råner. Cam syntes det var dritmorsomt. Jeg var 90 prosent sikker på at det var han som hadde lært henne trikset.

			Bikkja la seg på hornet igjen, med tunga ut av kjeften i ren begeistring.

			«Nana! På plass», beordret jeg.

			Hun hoppet ut av bilen med båndet etter seg og dultet meg nervøst i ryggen. Jeg la armen rundt halsen hennes for å holde henne unna Zoey, som fortsatt lå der på bakken.

			«Herregud, Zoey! Er alt i orden?» En andpusten Hazel kom spurtende med den overspente, raggete Søtnos på slep. Fillebikkja bestemte seg for å gjøre vondt verre og slapp pinnen sin rett ned i pannen på Zoey.

			Hun dasket bort pinnen og satte seg opp.

			«Au! Bare det ikke er en slange til.»

			«Orm? Slo du hodet da du kastet deg mot bilen min?» spurte jeg mens jeg holdt henne rundt skulderen med den ene hånden og prøvde å kontrollere den stadig mer rabiate Nana med den andre. Mennesker i øyehøyde betydde vanligvis bare én ting for henne: leketid.

			«Jeg ble truffet av en slange i hodet. Et sånt sleipt, hvesende krypdyr du vet? Og jeg kastet meg ikke mot bilen din. Puppene mine ble smadret mot den. Hva er det du er så forbanna for, egentlig? Alle sier bestandig at du er den hyggelige broren, men du har vært temmelig muggen de siste seks månedene», sa Zoey.

			«Jeg tror jeg allerede har påpekt at du kunne ha blitt drept mens du virret rundt i veien. Helvete heller, du må være forsiktigere.» Det lå et snev av sinne i ordene mine som jeg ikke helt klarte å kontrollere. Familien min visste altfor godt hva uaktsomhet bak et ratt kunne føre til. Hvor fort alt kunne endre seg.

			«Og nå kjefter du? Nydelig omsorg for pasienten, doktor Drittsekk.»

			«Det er advokat Drittsekk», presiserte jeg syrlig. Det var noe med den dama som stadig satte meg ut, helt til jeg verken visste hva som var opp eller ned, og det var grunnen til at jeg unngikk henne som en lusebefengt unge.

			«Hun virret ikke rundt, Gage», insisterte Hazel lojalt. «Gåse slapp en levende slange ned i hodet på henne, og hun fikk panikk.»

			«Jeg fikk ikke panikk», protesterte Zoey mens hun strøk håret vekk fra ansiktet, noe som gjorde helhetsinntrykket mer rufsete uten å forringe den underliggende skjønnheten hennes, som alltid traff meg som et slag i magen.

			Jeg likte ikke å innrømme det, men selv om hun var en vandrende katastrofe, var hun en sexy katastrofe.

			«Jeg løp og fektet med armene på en perfekt kontrollert og passende måte», fortsatte Zoey.

			«Som en jævla tornado», la jeg til.

			«Hvorfor må du alltid kverulere?» spurte hun.

			«Han er advokat. Han kan ikke noe for at han kverulerer», sa Hazel.

			«Jeg kverulerer ikke», kverulerte jeg.

			Både Hazel og Zoey så på meg med et blikk som sa «din sinke».

			Inni meg begynte jeg å telle ned fra ti. Jeg var kommet halvveis da jeg la merke til en liten skramme langs kjeven til Zoey. Idet jeg skulle til å strekke meg ut for å undersøke den, smatt Nana ut av grepet mitt og løp Zoey over ende av ren glede. Den forbanna bikkja avsluttet angrepet med å sleike henne i ansiktet med den lange, rosa tunga si.

			«Uuuff!» hylte Zoey mens hun kjempet mot den firbeintes pågående hengivenhet og satte seg opp igjen. «Seriøst? Dyr er noe dritt.»

			Med et sukk dro jeg Nana vekk fra henne og dyttet båndet mot Hazel før jeg strakte meg etter Zoey igjen. «Gi meg hendene dine.»

			«Hvorfor det? Så du kan kjefte på dem uavhengig av resten av kroppen min?» spurte hun.

			Den skarpe tunga hennes var nok en god grunn til at jeg ikke var interessert i å utforske en eventuell fysisk tiltrekning. Jeg ville ha en fornuftig, ansvarlig partner, ikke en dame som drev meg til vanvidd tretti sekunder ut i hver eneste samtale.

			Jeg tok henne irritert under armene og trakk henne opp i stående stilling. Hun var liten og veldreid. Alt ved henne, fra de viltre grønne øynene til de røde krøllene som ikke lot seg temme, virket som om det var utformet med det formål å fange blikket mitt. Som en slags personlig skjærsild. Jeg holdt taket rundt underarmene hennes så hun ikke skulle miste balansen, og den elektriske følelsen jeg kjente, tilskrev jeg restene av adrenalinet og den permanente irritasjonen hun vakte i meg.

			«Går det bra?» spurte jeg.

			Det viste seg å være et dumt spørsmål.

			«Nei, det går ikke bra! En jævla ørn angriper meg med en slange. Så blir jeg truffet av en pickup og får en pinne rett i skolten før jeg blir veltet over ende av en hund. Og du!» Zoey pekte på Hazel. «Du vil at jeg skal flytte hit permanent! Her kaster fugler slanger på deg!»

			«Høres ut som et nytt slagord for byen.» En halvkombi stanset ved opptrinnet vårt i veikanten. «Går det bra med alle sammen?» spurte Garland Russell gjennom det åpne passasjervinduet. Han så mer opprømt enn bekymret ut. Det kunne ha sammenheng med at den aspirerende journalisten som rapporterte på nabolagets sladreapp, filmet oss med mobilen. «Gåse slapp en slange i hodet på Zoey, hun løp inn i bilen til Gage, og nå er alle sinte», oppsummerte Hazel.

			Garland humret. «Klassisk Gåse. Klassisk Zoey.»

			Dama det var snakk om, vred seg ut av grepet mitt og slo ut med armene. «Jeg vil gjerne bo et sted der det ikke er klassisk Zoey.»

			«Kanskje du burde flytte», foreslo jeg.

			«Der er vi i hvert fall enige», erklærte Zoey.

			«Vil dere at jeg skal ringe politisjef Bishop?» tilbød Garland seg håpefullt.

			«Nei», sa vi alle tre i kor.

			I fjor var broren min Levi blitt valgt til politisjef mot sin vilje – med god hjelp fra meg og resten av søskenflokken, noe hele familien fortsatt moret seg stort over. Levi utførte pliktene sine motvillig, men jeg visste at det bare var et tidsspørsmål før han ville bruke makten sin til å ta en velfortjent hevn over hver og en av oss. Han hadde allerede pågrepet Cam i fjor sommer, og jeg hadde ikke tenkt å gi ham en sjanse til å sikte seg inn på meg.

			«Den er grei. Da legger jeg bare ut storyen min og drar videre.» Med en overdreven bevegelse trykket Garland på en knapp på mobilskjermen og kjørte av gårde.

			Jeg rettet oppmerksomheten tilbake til Zoey. «Er du sikker på at du ikke er skadet?» spurte jeg, og denne gangen klarte jeg å la være å bite hodet av henne. Så vidt.

			«Bare puppene, halebeinet, stoltheten og mitt følelsesmessige velvære», mumlet hun mens hun børstet bort skitne potemerker fra slagene på ullkåpa. Hun var alltid dobbelt så pent kledd som alle andre. I dag hadde hun på seg en blazer og en tettsittende overdel med den typen utringning som kunne holde en mann våken hele natta. Hun hadde en skreddersydd shorts over en revnet svart strømpebukse og knelange semskede støvletter som var dekket av søle.

			«Tekstmelding fra Cammy», lød det fra høyttaleranlegget i bilen til alle som var innen rekkevidde. «‘Hvorfor har Garland nettopp rapportert at du står midt i veien og tafser på bestevenninna til kona mi? Og hvor i helsike blir det av det jævla byggskummet?’ Vil du svare på meldingen?»

			«Ååå! Han kalte deg kona si», hvinte Zoey til Hazel.

			Dama oppførte seg som om det å nesten bli påkjørt var en dagligdags hendelse. Nok en grunn til å holde seg langt, langt unna henne.

			«Tekstmelding fra Livvy. ‘Enda viktigere: Hvor er den jævla sandwichen min?’ Vil du svare på meldingen?»

			«Ja. ‘Jeg er opptatt. Drit og dra, begge to.’»

			«Og der har du et herlig lite glimt av det familielivet jeg gifter meg inn i», sa Hazel muntert mens hun sjonglerte begge hundene og båndene deres. «Klarer du å gå resten av veien til bokhandelen, Zo? Eller vil du dra tilbake til hotellet og late som om denne dagen aldri har skjedd?»

			«Bokhandelen», svarte Zoey med bitter besluttsomhet mens hun børstet visne blader og jord av strømpebuksen. «Jeg kjører dere», sa jeg. Det var ingenting jeg heller ville enn å dra fra henne der midt i veien, men slik jeg kjente Zoey, ville hun funnet en måte å få et tre over seg på eller forårsaket en massekollisjon på den minst trafikkerte veien i fylket.

			«Dere, det var jo slik Cam og jeg møttes. Gåse førte oss sammen», minnet Hazel oss om. Broren min hadde vært vitne til at ørnen stupdykket mot Hazel og Zoey i kabrioleten deres, noe som førte til at de gjorde et uforglemmelig førsteinntrykk ved å krasje rett inn i velkomstskiltet til Story Lake. «Og nå står vi her midt i nok en ørnerelatert katastrofe, og enda en Bishop-bror kommer oss til unnsetning. Det er jo nesten som om vi etablerer en ny tradisjon.»

			«Nei. En tradisjon er å bake den samme paien hver høsttakkefest, ikke at en hvithodehavørn går inn for å drepe», påpekte Zoey.

			Hazel kastet på hodet og åpnet bakdøren på bilen for hundene. «Jeg er forfatter. Du er nødt til å la meg dikte opp liksommønstre i det virkelige liv.»

			Zoey åpnet munnen for å protestere, men min grense var nådd.

			«Bare se til å komme deg inn i den jævla bilen», mumlet jeg og røsket opp passasjerdøren for henne.

			Zoey sendte meg et morderisk blikk. «Ikke forvent noen takk for drittsekkoppførselen din.»

			Jeg pustet oppgitt ut og begynte å telle baklengs igjen. Jeg var jo den hyggelige fyren, for helvete. Det var bare hun som klarte å drive meg til vanvidd hver gang vi befant oss i samme rom. «Hør her. Du skremte vettet av meg. Jeg trodde du var alvorlig skadet, eller enda verre.» Jeg bøyde meg frem og dro en kvist ut av krøllene hennes.

			Zoey sukket. «Det går bra.»

			«Men du burde vite bedre enn å gjøre noe så dumt som …»

			Øyebrynene hennes skjøt i været i pur trass. «Dumt? Og det sier du, som falt ned fra et tak første gang vi møttes.»

			«Det var et enetasjes hus. Og en busk tok av for fallet, ikke en pickup på et halvt tonn», påpekte jeg defensivt. Det var ikke på grunn av dumskap jeg hadde ramlet ned fra taket. Det var noe langt, langt verre.

			«Gage, jeg har et forslag. Vi leker en lek der du ikke sier et pip mens du kjører oss til bokhandelen. Premien er at jeg lar være å gjemme frosne reker under gulvmattene i bilen din som du kan finne senere.»

			Jeg var ikke et øyeblikk i tvil om at den impulsive, temperamentsfulle rødhåringen Zoey Moody var i stand til å gjøre nettopp det.

________

			«Bare fordi du hadde én dårlig opplevelse med en hvithode­havørn …»

			Zoey snudde seg brått og glodde olmt på Hazel i baksetet. «To dårlige opplevelser. Du glemmer den døde fisken. Og hva med vaskebjørnen som bryter seg inn, eller den frittgående grisen.»

			«Jeg sa jo at Snøfte ikke var ute etter deg. Han ville bare ha restene dine fra Fiskekroken», forklarte Hazel. «Dessuten, se på fremskrittene du gjør med all denne eksponeringsterapien. For noen måneder siden ville en slange i hodet sendt deg rett i koma. Bare innrøm det. Story Lake har vært bra for deg.»

			«Hurra», repliserte Zoey tørt.

			«Gage, vet du om noen boliger til leie her i byen? Zoey trenger et sted å bo», sa Hazel og skiftet tema.

			Jeg skulle til å svare.

			Zoey hevet pekefingeren advarende. «Oops! Ett ord til og jeg kjøper et helt brett med reker.»

			Pulsen hadde omsider normalisert seg, men hjernen kvernet fortsatt på alle de mulige dystre utfallene. Hvert eneste forferdelige «hva om» fikk meg til å gripe hardere rundt rattet. Rett bak det berettigede sinnet over at hun var så uansvarlig, ulmet det noen skyggefulle tankebilder. Hva om jeg ikke hadde sett henne? Hva om jeg ikke hadde bremset i tide?

			Én ting var sikkert. Både Zoey og jeg hadde hatt englevakt i dag, men det var bare én av oss som brydde seg.

			Nå lå innsjøen og byen foran oss, og jeg lot meg berolige av det velkjente synet. Det var postkortvakkert med pene butikkfasader som lå mot det glitrende vannet. Vi passerte den nye kafeen og plantebutikken ved siden av som hadde etablert seg på Lake Drive. Ryktene sa at det skulle komme en osteforretning på torget. Flere tegn på at Story Lake vokste. En vekst som kom Brødrene Bishop Bygg til gode. Familiebedriften hadde gått fra nesten konkurs til full ordrebok på under ett år. Advokatpraksisen min nøt også godt av oppgangen.

			Jeg tok en U-sving i gaten og parkerte foran Stories, en hvitmalt hjørnebutikk med både gamle og nye bøker utstilt i vinduet.

			«Da var vi fremme. Pass litt bedre på, for helvete», sa jeg og følte meg rimelig sikker på at jeg var trygg for den varslede skalldyrterroren.

			Zoey himlet med øynene. «Herregud. Slapp av litt, Gage. Det var ingen som døde.»

			Men på en annen vei, en annen dag, hadde noen gjort det.

			Hazel ga fra seg en kvalt lyd fra baksetet mellom hundene. En tung stillhet senket seg i kupeen. Til og med hundene lot til å merke ubehaget.

			Nana pistret, og Zoey dunket hodet mot seteryggen. «Shit. Haze, kan du gi oss et minutt?»

			«Jepp. Absolutt. Jeg tar bare med meg hunden min og … oops. Det blir visst begge hundene, siden Nana allerede er ute på fortauet. Da skal dere få … nyte stemningen i fred», sa hun og gled ut av baksetet.

			Zoey ventet til Hazel hadde lukket døren, så dekket hun ansiktet med hendene. «Jeg beklager så mye. Det var innmari dumt sagt. Jeg har en dårlig dag, og filteret mitt funker ikke.»

			Jeg ristet på hodet. «Det går bra. Du skremte vettet av meg, og jeg lot det gå ut over deg. Det var ikke rettferdig.» Selv om hun jaggu burde være mer forsiktig, la jeg til i mitt stille sinn.

			«Seriøst. Jeg prøvde ikke å slenge Lauras ulykke i ansiktet på deg. Noen ganger bare ramler ordene ut av munnen på meg, og det er som om jeg ikke har kontroll over dem.»

			«Jeg har lagt merke til det», sa jeg tørt. «Kanskje jeg er en smule lei meg for at jeg var kjip, og jeg beklager at Gåse var det også. Tro det eller ei, men hvis han delte lunsjen sin med deg, betyr det at han liker deg.»

			«Topp. Jeg har gått fra å bli dratt i flettene av gutter i skolegården til å ha en romanse med en ørn som mobber. Det høres ut som en treffende beskrivelse av hvordan ting har gått. Uansett, takk for raske reflekser og for skyssen.» Hun grep etter dørhåndtaket.

			«Jeg må hente hunden min», sa jeg og nikket mot butikken.

			Vi gikk begge ut av bilen og ble stående lett beklemt på fortauet. Det var noe med Zoey Moody som plaget meg. Flere ting, faktisk. Jeg hadde tenkt grundig over det helt siden første gang jeg møtte henne. Og én ting var sikkert: Jeg måtte holde garden oppe i nærheten av henne.

			Jeg stakk hendene i lommen. «Sikker på at det går bra med deg?»

			«Jeg er like hel. Det kjennes som om puppene har vært gjennom en dobbel mega-mammografi, og rumpa har hatt det bedre. Men bortsett fra det virker jeg intakt.»

			«Hvorfor leter du etter leilighet?» spurte jeg og skiftet til et tema som var tryggere enn den formfullendte kroppen til Zoey.

			Hun sukket. «Det er en lang historie som innebærer at jeg mister leiligheten min i New York. Noe som betyr at jeg må få ut tingene mine, som igjen betyr at jeg trenger et sted som er større enn et hotellrom for å få plass til alt sammen. Pluss at hvis jeg offisielt skal bli her på ubestemt tid, må jeg finne et mer kostnadseffektivt sted å bo.»

			Hun grøsset litt ved ordene ubestemt tid.

			Jeg brummet og prøvde ikke å legge merke til hvordan sola traff håret hennes og fikk krøllene til å se ut som ild. I nærheten av Zoey brukte jeg mye tid på å prøve ikke å legge merke til ting.

			«Det finnes verre ting enn å bo her, vet du.» Jeg pekte over gaten mot den glitrende innsjøen.

			«Det er nøyaktig det folk sier hvis de aldri har bodd i New York. Du høres ut som en av heltene til Hazel som prøver å lokke en heltinne til å gi etter for småbyens sjarm.»

			«Jeg har alltid ansett meg som heltemateriale.»

			Hun mimet overdrevet at hun kastet opp.

			Jeg pekte mot døren til bokhandelen. «Damene først.»

		

	
		
			3

			[image: ]

			Sextørke

			Zoey

			«Ofre for hvithodehavørn først, gentlemen etterpå. Jeg insisterer», sa Gage og holdt opp døren.

			Jeg himlet med øynene.

			Jeg hadde lenge hatt mistanke om at fyren ikke likte meg. Jeg pleide å ha en sjette sans når det gjaldt å lese folk. Gage Bishop var den hyggeligste mannen i rommet … mot alle unntatt meg. Det var som om det var noe ved meg han syntes var grunnleggende frastøtende, men han var for høflig til å si det rett ut. Ren sløsing med tid og krefter etter mitt syn. Åpenbart var fyren fremdeles sur på meg for min uansvarlige, slangeutløste femtimetersspurt ut i trafikken og den utilsiktede fornærmelsen mot familien hans, men likevel sto han her og utviste en slags påtatt høflighet.

			Det var irriterende. Hvorfor kunne ikke folk bare være ærlige?

			Han var sikkert like høflig og gentlemanaktig i sengen, tenkte jeg. «Unnskyld meg, ma’am. Har De noe imot at jeg gjentatte ganger fører pikken inn i Dem?»

			Hmm. Interessant. Fantasi-Gage var overraskende velutstyrt.

			«Hva?» spurte Gage.

			Jeg blunket meg tilbake til virkeligheten, og der sto han og så på meg mens han fortsatt hadde hånden på døren.

			«Hva da?» spurte jeg, med påtatt uskyld og avslørende varme kinn.

			De frimodige Bishop-øynene ble smale. «Du ser ut som om du pønsker på noe.»

			«Du kjenner meg ikke godt nok til å vite når jeg pønsker på noe.» Jeg strøk forbi ham inn i butikken og pustet dypt inn.

			Åh, lukten av bøker. Det var lukten av muligheter.

			I hyllene sto det tusenvis av bøker av folk som hadde gjort vanskelige ting, levd et interessant liv og klart å skrive hele romaner om det. Bokhandler ga meg bestandig håp om at de satt på svarene jeg lette etter, slik at jeg endelig kunne få orden på livet mitt.

			«Unna vei!» En eldre hvit mann med skrukkefjes og flaskebunnsbriller suste forbi meg på en flammelakkert scooter.

			Som den motvillige gentleman han var, trakk Gage meg vekk fra faresonen, slik at ryggen min fikk full kontakt med hans forside.

			Søren òg. Det var en deilig forside. Fast, muskuløs, varm. Og flanellsskjorten ga akkurat passe mye blåsnippromantikk. Kroppen min frydet seg tåpelig nok over den fysiske kontakten.

			Sextørken hadde definitivt gått for langt hvis en tilfeldig berøring av en hvilken som helst mannekropp kunne få meg til å tenke på å kle av meg.

			«Du trenger en skytsengel», klaget Gage og slapp meg.

			«Det der var ikke min feil», insisterte jeg.

			«Pass på hvor du kjører, George, ellers kaster de oss ut», advarte ledsageren til mannen på scooter, en høy, lubben, svart kvinne med spenstige sølvgrå krøller. Hun hadde satt seg på rullatoren sin foran et snurrestativ med science-fiction-romaner.

			«Ikke min feil at passasjene her er trangere enn et rævhøl», ropte George, den aggressive sjåføren, tilbake fra avdelingen for historisk western.

			Jeg tok et skritt bort fra ham for å beskytte meg selv. Jeg var nødt til å komme meg vekk fra denne ensidige seksuelle spenningen før jeg gjorde eller sa noe jeg kom til å angre på.

			Jeg kastet et blikk bakover på ham og holdt på å snuble i mine egne bein da jeg skjønte at blikket hans var låst til rumpa mi. Kanskje han ikke hatet hele meg likevel.

			Jeg kremtet selvtilfreds, og øynene hans beveget seg lynraskt opp mot mine igjen.

			«Du … eh … har litt jord der.» Han pekte mot rumpa mi.

			Søren òg. Selvsagt hadde jeg det.

			«Takk», mumlet jeg og smatt inn på toalettet.

			Da jeg kom ut igjen – jordflekkene var nå stort sett erstattet av vannflekker – var Hazel og Chevy, innehaveren av bokhandelen, allerede i gang med å stable bøker på bordet der hun skulle sitte og signere. Begge hundene stirret lengselsfullt på krukken med godbiter ved kassa, som Gage hadde hånden nedi.

			«Sitt, begge to», sa Gage. Hundene satte rumpa i gulvet samtidig, med logrende hale.

			Jeg lot som om jeg var dypt konsentrert om baksideteksten på en ny kjendisbiografi, slik at jeg kunne studere ham bak boken.

			Han var den glattbarberte, avslappede broren som var hyggelig mot alle som ikke var meg. Håret hans, som hadde en varm brun farge, krøllet seg i tuppene så det alltid virket litt rufsete. Han så ut som typen som ville båret varene ut i bilen for en gammel dame. Kunne det kalles gutteaktig sjarm når det kom fra det markerte ansiktet til en voksen mann? Jeg måtte spørre Hazel, eksperten.

			Ikke at det spilte noen rolle, selvsagt. Konklusjonen var at Gage Bishop var så langt fra min type at det var mer sannsynlig at jeg ville datet min egen tremenning enn ham.

			Han satte seg på huk med en godbit i hver hånd, noe som motvillig trakk oppmerksomheten min mot de muskuløse, jeanskledde lårene. Jeg sukket og bet tennene sammen. Greit, sextørken var offisielt et problem. Forfør og forsvinn var mitt motto, men denne byen var for liten for det. Alle ville visst om mitt lille stevnemøte før jeg hadde rukket å få av meg BH-en. Og ikke snakk om at jeg skulle lokke Hazels fremtidige svoger – som ikke engang likte meg – med på noen one-night-stand.

			Selv om jeg absolutt kunne gjort det.

			Hvis jeg hadde hatt lyst.

			Noe jeg overhodet ikke hadde.

			«Du ser ut som om du har lyst til å spise ham opp.»

			Jeg slapp forskrekket boken ned på bordet med et dunk. Kurven foran på rullatoren til den eldre damen var full av romaner.

			«Hvem? Jeg? Hva? Ham? Nei. Langt ifra.» Jeg ristet så iherdig på hodet at jeg ble svimmel.

			Hun flirte. «Veldig overbevisende.»

			«Han er virkelig ikke min type.»

			Hun så på meg som om jeg nettopp hadde tilbudt henne koloskopi uten bedøvelse. «Hvem bryr seg? Livet er kort. Bestill dessert. Knull den kjekke fyren.»

			«Vi kjenner jo ikke hverandre, men takk for innspillene til sexlivet mitt.»

			«Jeg heter Opal», sa hun. «Og du kaster bort tiden din hvis du er opptatt av typer og alt sånt tull. Du får bare ett liv. Noen av oss kan like gjerne ha det litt gøy mens vi lever.»

			Hun klampet av gårde med rullatoren sin og lot meg bli stående og glo etter henne. Folk her i byen var sannelig påtrengende – og rause med gode råd.

			«Opal, når skal du overtale George her til å bli med på kurset mitt?» ropte Hazel og pekte på mannen med scooteren. Selvsagt visste hun hva begge het. Hun var offisielt Story Lake-beboer nå, og det sto sikkert i en eller annen obskur lokal vedtekt at man var pliktig å kjenne naboene sine.

			Opal så oppgitt ut. «Stol på meg, Hazel. Du vil ikke ha denne bråkmakeren på kurset ditt.»

			«Jeg dukker opp når jeg ikke har noe bedre å ta meg til, og jeg har alltid noe bedre å ta meg til», bjeffet George tilbake mens han foretok en trettisyvpunktssving.

			Hazel hadde nylig begynt å undervise i kreativ skriving på Story Lake Haven og så ut til å trives med det. Forfatter, bystyrerepresentant, og nå lærer. Hun hadde kommet langt siden den introverte med dusjeangst hun en gang var, som i ukevis av gangen nektet å forlate leiligheten sin.

			Jeg rundet en utstilling med illustrerte barnebøker og smøg meg forbi bordet der tunge lokalhistoriske utgivelser lå omgitt av skinnende grønne planter.

			«Hva er greia med alt det grønne, Chevy?» spurte jeg.

			Butikkeieren så opp fra bunken med Hazels pocketbøker han var i ferd med å legge frem. Han var en svær fyr, både i høyden og bredden, som vanlig iført posete jeans, joggesko og T-skjorte med dagens musiker. I dag var det Miles Davis. Chevy hadde spilt amerikansk fotball på college i tre sesonger før han på grunn av en skade heller konsentrerte seg om en dobbelt grad i bibliotekvitenskap og musikkhistorie.

			«Prøver ut litt krysspromotering sammen med Grønne gleder. Jeg ga dem en stabel med hagebøker som de skulle stille ut hos seg», sa han.

			Jeg fikk et innfall av inspirasjon og åpnet notatappen på mobilen. Jeg skrollet gjennom noen sider med tidligere geniale ideer, handlelister og filosofiske spørsmål jeg hadde glemt, og skulle akkurat til å notere at jeg burde stikke innom plantebutikken med noen av bøkene til Hazel da jeg merket at noen sto og kikket over skulderen på meg.

			«Du er klar over at du kan opprette mer enn ett notat, ikke sant? Du trenger ikke å lagre alt i samme fil», påpekte Gage.

			Jeg holdt telefonen inntil brystet. «Jeg har et system, nysgjerrigper.»

			Greit. Jeg hadde egentlig ikke noe system. Men jeg hadde en intensjon om å utvikle og opprettholde et system. Det var i bunn og grunn det samme.

			«Det ser ikke ut særlig effektivt ut.»

			«Har ikke du flere jobber du skulle ha gjort andre steder enn her?» spurte jeg spisst.

			«Du mener nå som jeg ikke er opptatt med å redde livet ditt?»

			«Jeg skriver reker på handlelisten», advarte jeg.

			«Gjør oss alle en tjeneste og hold deg unna veien», sa han. «Vi ses, Hazel.»

			«Takk for skyssen, Gage. Gi Cam et kyss fra meg!» ropte Hazel.

			«Glem det. Vi ses senere, Chevy. Kom igjen, Nana. La oss finne onklene dine før de gjør noe dumt.»

			Nana ga fra seg et ynkelig lite grynt som fikk en lodden svart-hvit katt jeg ikke hadde lagt merke til før, til å bykse opp på bordet ved siden av meg. Det var bare så vidt jeg klarte å kvele et lite overraskelseshyl. Hva var det med denne byen og dyr? I New York trengte jeg bare å bekymre meg for skyer av duer, en og annen hundepasser med en ti–tolv bitte små yorkshireterrier, og rotter på søppeldagen. Å være i Story Lake var som å bevege seg i en døgnåpen mini-zoo med frittgående kjæledyr.

			Da Gage og hunden hans hadde forlatt butikken – ikke at jeg fulgte med eller beundret rumpa hans helt uten jordflekker – hadde jeg glemt hva jeg skulle skrive ned. Jeg sukket irritert og dumpet ned på en snurrekrakk ved kassa mens Hazel og Chevy jobbet seg gjennom bøkene som skulle signeres.

			«Du, hvordan ser forhåndsbestillingene av den nye utgivelsen ut, Chev?» spurte jeg.

			«Det ser bra ut. Største forhåndsbestillingen denne butikken har sett. Det henger en post-it-lapp på kassa med tallene fra i morges.»

			Jeg lente meg over disken og dro lappen av skjermen. «Hmm. Ikke verst. Men jeg tror vi kan klare wow.»

			Hazel snøftet mens hun rablet navnet sitt på tittelsiden.

			«Hva er wow?» spurte Chevy og åpnet neste bok og skjøv den foran Hazel.

			«Jeg vil ha bestselgertall. Tall som får resten av forlagsbransjen til å hviske lite smigrende ting om meg bak ryggen min fordi de skulle ønske de hadde Hazel i stallen.»

			«Du er offisielt tåpelig», sa Hazel og strakte seg etter neste bok.

			«Ikke snakk mens du signerer. Du vet at du ikke kan multitaske på den måten», advarte jeg.

			George dundret scooteren inn i en hylle foran i butikken så flere bøker falt ned. «Opprydding i gang tre!» bjeffet han og lo hest av hvor morsom han var.

			Chevy ga tegn til at jeg skulle overta bokåpningen for ham mens han gikk for å rydde opp i rotet.

			«Jeg er bare glad for at jeg skriver igjen. Kan vi ikke la være å bekymre oss for lanseringen eller tallene?» spurte Hazel og skjøv en stabel med ferdigsignerte pocketbøker til side.

			«Bestis og medsammensvorne», sa jeg og åpnet Hazels neste bok på siden som skulle signeres. «Konsentrer deg om å skrive de beste ordene noensinne, så tar jeg meg av det skitne arbeidet. Det er sånn dette forholdet fungerer best. Du holder det pene lille hodet ditt oppe i kreativitetens skyer, så forhandler jeg med djevelen om hvordan suksessen skal sikres.»

			«Skjønner. Og i dette tilfellet er det Chevy som er djevelen?» spurte Hazel.

			Mannen det var snakk om, laget horn med fingrene over hodet.

			Det ringlet i bjellen over døren, noe som fikk Søtnos til å bjeffe rabiat før han satte i fullt firsprang mot den nyankomne.

			«Søtnos! På plass!» beordret Hazel, men den lille hunden var altfor opprømt til å adlyde.

			Jeg kastet meg etter enden av båndet. Vi ble viklet rundt beina på krakken så den gikk i gulvet med et brak og veltet en utstilling med brukte Sweet Valley High-bøker.

			Tenåringsordfører og terrengløpstjerne Darius Oglethorpe kom løpende inn. «Akkurat den dama jeg lette etter», sa han og virket ikke særlig overrasket over å finne meg på gulvet.

			«Meg?» spurte jeg og spyttet ut litt av pelsen til Søtnos. Hunden benyttet anledningen til å overøse ansiktet mitt med overstrømmende, illeluktende hundekyss. «Æsj», stønnet jeg.

			Søtnos presset den kalde, våte snuten inn mot halsen min og utstøtte et lykkelig snøft. Jeg klappet ham klosset på ryggen.

			«Beklager hunden min. Det er kjærlig ment. Og han tisset i hvert fall ikke av begeistring denne gangen», ropte Hazel muntert.

			Jeg holdt de ni kiloene med slikkende pels unna brystet mitt og sjekket klærne mine for å være helt sikker. «Gudskjelov.» Jeg satte ned hunden og skremte ham tilbake i retning moren sin. «Burde ikke du vært på skolen?» spurte jeg Darius.

			Han rakte ut hånden og dro meg opp på beina. Darius var en høy, hengslete tenåring med lemmer som en ungfole, noe som hadde gitt ham de fleste av skolens rekorder i terrengløp. Han var dessuten litt av et geni. «Jeg har fritime. Rektor Sprout lar meg bruke den til ordføreroppgaver.»

			«Hva bringer deg til bokhandelen i egenskap av ordfører?» spurte jeg og børstet hundehår av strømpebuksen. Antrekket mitt hadde fått kjørt seg i dag.

			Han skjøv brillene opp på neseryggen. «For det første hørte jeg om sammenstøtet ditt med Gåse og ville beklage på vegne av byen. Jeg håper du ikke tror at denne uheldige hendelsen er representativ for alle møter med dyrelivet i Story Lake.»

			«Pokker ta Garland og den digre kjeften hans», mumlet jeg. «Det går bra med meg. Det var fryktelig og emosjonelt traumatiserende, men jeg er sikker på at jeg kommer over det.» Det var det jeg pleide å gjøre. Å reise seg igjen var en kunst, og jeg var kunstneren.

			Darius strålte mot meg. «Flott. På vegne av byen vil jeg be deg ta imot denne bongen på ti dollar som en unnskyldning, den gjelder for et cruise på innsjøen med tiki-lekteren vår, Gode Gamle.»

			«Sank ikke den pongtongbåten i fjor sommer?» Nabobyen hadde klart å sabotere Story Lakes sommerfestival og sende en lekter som var full av pensjonister, til bunns i innsjøen. Heldigvis for alle involverte var innsjøen bare drøye meteren dyp, og passasjerene hadde hatt en forfriskende svømmetur tilbake til land.

			«Skal si du har god hukommelse. Jo, festlekteren fikk en del vannskader, men den skal være sjøsatt igjen og god som ny neste måned. Senest i juni.»

			«Jeg skal skrive det det opp i kalenderen», sa jeg og stakk bongen i lommen. Fingrene mine kom i kontakt med en annen lapp, og jeg trakk den ut. Det var den forsvunne handlelisten til jul. Faen òg! Den Le Creuset-gryten ville ha vært perfekt til Hazel, i stedet for det settet med det furuduftende badesettet jeg endte opp med på lille julaften.

			Darius klappet i hendene. «Supert. Over til neste punkt på listen min. Hazel nevnte at du, i tillegg til oppgavene som litterær agent, også har syslet litt med markedsføring som en slags uoffisiell PR-rådgiver.»

			«Så det gjorde hun?»

			«Ikke lat som om du ikke vet at du også er min PR-ansvarlige», ropte Hazel fra bordet sitt. «Du organiserte hele bokturneen til Europa.»

			«Den der vi begge fikk influensa og en lommetyv stjal passet mitt?» minnet jeg henne om.

			Hun pekte med pennen på meg. «Nettopp. Likevel klarte du å gjøre seks utenlandske forlag interessert og få oss hjem like hele.»

			«Jeg vil gjerne tilby deg en jobb», erklærte Darius.

			Jeg blunket. «Hæ? Hvem? Meg?»

			Han humret som om jeg nettopp hadde fortalt poenget i en pappavits. «Ja, deg.»

			Jeg lurte på om stresset med å prøve å bli utvalgt til å holde talen under skoleavslutningen, være kaptein for terrengløplaget og ordfører for en by som nylig hadde flørtet med en kloakk-relatert konkurs, begynte å tære på guttungen. «Eh, det er smigrende, men jeg har allerede en jobb. Litterær agent for divaen der borte som synger for hunden sin.»

			Hazel sang «Our Song» av Taylor Swift for en ekstatisk Søtnos.

			Selv var jeg mer en «Anti-Hero»-jente.

			«Selvfølgelig, selvfølgelig», sa Darius beroligende. «Jeg mente en deltidsstilling for byen. Jeg vil gjerne engasjere deg til å jobbe noen timer i uken som byens PR-ansvarlige. Høysesongen for turisme står for døren, og jeg vil gjerne vise Dominion at vi mener alvor.»

			Nabobyen Dominion hadde både en blomstrende helårs­turisme og et helårsholdningsproblem. Ordføreren deres hadde nylig prøvd å tvinge Story Lake til å bli en del av Dominion ved å vende en av våre egne bystyrerepresentanter mot oss. Emilie Rump bodde fremdeles i byen og betalte tappert prisen for sitt svik.

			Jeg klappet ham på skulderen. «Er du for høflig til å si at du har lyst til å slå Dominion ned i støvlene?»

			Han skar en grimase. «Ja. Ikke få feil inntrykk av meg, er du snill.»

			«Darius, min venn, du snakker med hevnens dronning. Jeg lever for å bære nag.»

			«Det er sant», ropte Hazel. «Hun hater fortsatt jenta i femte­klasse som minnet læreren på at han ikke hadde gitt oss lekser ennå, ett minutt før vi skulle få gå hjem en fredag.»

			«Forbanna Gwendolyn Murphy», hveste jeg ved tanken.

			«Dominion prøvde å ødelegge byen vår. De prøvde å gjøre oss til en støyende, forurenset underbruk for vårferien. Det skal de betale for. Jeg vil ramme dem der det gjør mest vondt. Jeg vil at de skal angre at de noen gang prøvde å kødde med Story Lake!» Darius hyttet neven mot taket.

			«Jeg liker at barnegeniet også har en slik side. Hva kan jeg bidra med, rent konkret?»

			«Byen trenger noen som kan overbevise turistene om å tilbringe sommerferien i Story Lake. Vi ser allerede et oppsving takket være åpningen av seniorboligene og naturligvis den berømte forfatteren vår», fortsatte han.

			«Det er meg. Han snakker om meg», utbrøt Hazel. Søtnos bjeffet sitt samtykke.

			«Men vi trenger flere besøkende. Vi må gjøre en målrettet innsats for å få folk til å komme hit og frivillig bruke pengene sine, helst hele året», fortsatte Darius.

			«Jeg drar tilbake i New York til høsten.» Kjære Gud, la det skje, la jeg til i mitt stille sinn. «Jeg kan kanskje være villig til å hjelpe dere med vår- og sommerturismen. Men jeg må presisere at det er agent jeg er, ikke PR-rådgiver.»

			«Ikke hør på henne, Darius», ropte Hazel fra bordet. «Hun har tatt seg av alt av PR for meg i årevis. Hun er akkurat det du er ute etter.»

			Jeg hadde aldri vært akkurat det noen som helst var ute etter.

			«Utmerket», sa Darius. «Oppdraget er lønnet. En beskjeden lønn.»

			Jeg la armene i kors. «Få høre.»

			Han kastet et blikk rundt i butikken og rakte meg deretter et sammenbrettet tyggegummipapir som om det var oldemors hemmelige gryterettoppskrift. Beløpet var mindre enn det jeg tjente på å selge pretzler på kjøpesenteret i studiedagene, men gitt min nåværende situasjon telte hver eneste cent.

			«Jeg vet det ikke er mye», skyndte han seg å si. «Men det er så langt budsjettet tillater. Husk at du kommer til å gjøre folket i Story Lake en stor tjeneste. Og du får ubegrenset tilgang til merch for byen, som dette.»

			Med en feiende bevegelse dro han opp et postkort fra ryggsekken.

			Det var en tegning av byens velkomstskilt og en kabriolet som hadde krasjet rett inn i det. En tegneserieversjon av Gåse satt på bilen med en fisk i nebbet. Velkommen til Story Lake.

			«Dere har foreviget ankomsten vår. Det er både rasende festlig og søtt.»

			«Markedsførings- og designklubben på videregående lar seg inspirere av det virkelige liv. Du og Hazel er det beste som har hendt Story Lake siden turnébussen til Dave Matthews brøt sammen her i 2013.»

			«Hva er det egentlig du vil jeg skal gjøre?» spurte jeg.

			Darius presset håndflatene mot hverandre. «Jeg vil at du skal samarbeide med bystyret og det lokale næringslivet for å få flere folk hit. Jo flere turister vi får, jo flere som forelsker seg i den nydelige byen vår, desto flere flytter hit og betaler eiendomsskatt. Da kan vi oppgradere renseanlegget, anlegge pickleballbaner og gjøre sentrum og strandpromenaden uimotståelige. Og så kan vi gni suksessen vår i ansiktet på Dominion!»

			Jeg likte Story Lake. Altså, jeg ville ikke bo her permanent, men byen var både sjarmerende og original. Den minnet meg om meg selv. Og enda viktigere: Jeg trengte pengene.

			«Ok.»

			«Ok som i ok, ok?» spurte Darius.

			Jeg nikket. «Jepp. Vi kjører på. Skal vi ta hverandre i hånden eller signere en kontrakt?»

			«Vi tar en høytidelig highfive», sa han og løftet hånden.

			«Vi gjør hva?»

			Han gliste. «Jeg bare tuller. Jeg har med en kontrakt.» Han stakk hånden ned i sekken igjen og dro frem en tynn bunke med papirer.

			«Du bør la en advokat se på den der», ropte Hazel.

			«Jeg er sikker på at Gage mer enn gjerne svarer på alle spørsmål», sa Darius og kastet et blikk på smartklokken sin. «Jeg må komme meg tilbake til kjemitimen.»

			«Jeg følger deg ut», sa jeg og hektet armen i hans. «Du, Darius. Er det fast utbetaling hver fjortende dag, eller får jeg et engangsbeløp på forskudd?»

